# Antic Roca

Antic Roca (a vegades escrit Antich Roca o Rocha) va ser un professor universitari, actiu a Barcelona en el segle xvi.

## Vida

Era fill de Nicolàs Roca, un cirurgià de Girona.
Va estudiar a la universitat de Barcelona, essent deixeble del cèlebre professor de grec Vileta, en la que es va graduar el 1555 i de la que en va ser professor el 1557 i catedràtic el 1559.
Els períodes 1576-1577 i 1581-1582 va ser escollit conseller del Consell de Cent de la ciutat.

## Obra

Antic Roca va escriure obres de diferents temes: matemàtics, mèdics, filològics i filosòfics.
La seva Arithmetica (Barcelona, 1564) va ser reeditada l'any següent. Es tracta d'una obra escrita en estil directe i simple, sense demostracions; només hi ha càlculs, regles, definicions i resolucions de problemes. Dividida en dues parts, la primera és bàsicament una aritmètica pràctica, de contingut estàndard (nombres, operacions, trencats, progressions, quadrats i cubs); la segona està dedicada a la resolució de problemes de caràcter mercantil, és aquí on es troba la regla de la cosa, és a dir l'àlgebra. Malgrat diu haver llegit moltes altres àlgebres (entre elles les de Chuquet, Pacioli, Stifel, Pelletier, Buteo, de la Ramée, Pérez de Moya, Marco Aurel i Fibonacci) utilitza una notació matemàtica pròpia, que no és ni l'alemanya ni la italiana.
El 1560 havia publicat una edició de les obres d'Ausiàs Marc i aquest mateix any emprengué la tasca d'actualitzar el diccionari de Nebrija: el Lexicon latino catalanum (Barcelona, 1560) en col·laboració amb el professor de la universitat de Barcelona Francesc Clusa.
Publicà també altres obres didàctiques, entre les que es poden destacar Praelectiones e Graecis interprelibus haustae (Barcelona, 1563) i Oratio de laudibus Academiae Barcinonensis (1562), així com comentaris de les obres lògiques d'Aristòtil i dels Isagoge de Porfiri.

## Referències

* ↑ «Antic Roca - Biografia». Arxivat de l'original el 2011-09-06. [Consulta: 22 maig 2022].
* ↑ Morales Roca, pàgina 69.
* ↑ Girbal, pàgina 41.
* ↑ «Antic Roca». Gran Enciclopèdia Catalana. Barcelona: Grup Enciclopèdia Catalana.
* ↑ Fernández Luzón, pàgina 11.
* ↑ Nassa Esteve, pàgina 315.
* ↑ Massa Esteve, pàgina 314.
* ↑ Madrid & Maz-Machado, pàgina 119.
* ↑ Madrid & Maz-Machado, pàgina 118.

## Bibliografia

* Girbal, Enrique Claudio. Escritores gerundenses (en (castellà)). Establecimiento Tipográfico de Gerardo Cumané y Fabrellas, 1867, p. 41.
* Madrid, María José; Maz-Machado, Alexander «Analysis of two Spanish arithmetic books written in the XVI-century» (en (anglès)). Journal of Education, Psychology and Social Sciences, Vol. 3, Num. 2, 2015, pàg. 117-121. ISSN: 1339-1488.
* Massa Esteve, María Rosa «L'Àlgebra al segle xvi a Espanya. L'Arithmetica (1564) del gironí Antic Roca». III JORNADA D'HISTÒRIA DE LA CIÈNCIA I ENSENYAMENT. Institut d'Estudis Catalans, Vol. 1, Num. 2, 2008, pàg. 311-317. Arxivat de l'original el 2014-12-14. DOI: 10.2436/20.2006.01.84.
* Meavilla Seguí, Vicente; Oller Marcén, Vicente M. «El simbolismo algebraico en tres álgebras españolas del siglo XVI» (en (castellà)). Números, Vol. 87, 2014, pàg. 59-68. Arxivat de l'original el 2014-12-13. ISSN: 1887-1984.
* Morales Roca, Francisco José. Próceres habilitados en las Cortes del Principado de Cataluña (en (castellà)). Ediciones de Hidalguía, 1983. ISBN 9788400054311.

## Enllaços externs

* Antic Roca (o Antich Rocha) a Galeria de Metges Catalans
* «Antic Roca». Gran Enciclopèdia Catalana. Barcelona: Grup Enciclopèdia Catalana.